HR Službeni list Europske unije C 188/44

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 188/07)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA IZMJENU

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

ZAHTJEV ZA IZMJENU U SKLADU S ČLANKOM 9.

„GORGONZOLA”

EZ br.: IT-PDO-0217-01214 – 18.3.2014

ZOZP ( ) ZOI ( X )

1. Rubrika specifikacije proizvoda na koju se primjenjuje izmjena

— ☐ Naziv proizvoda — ☒ Opis proizvoda — ☐ Zemljopisno područje — ☒ Dokaz podrijetla — ☒ Metoda proizvodnje — ☐ Povezanost sa zemljopisnim područjem — ☒ Označivanje — ☐ Nacionalni zahtjevi — ☒ Ostalo (izmjena pravila pakiranja)

2. Vrsta izmjene

— ☒ Izmjena jedinstvenog dokumenta ili sažetka — ☐ Izmjena specifikacije proizvoda registriranog ZOI-a ili ZOZP-a za koju nisu objavljeni ni jedinstveni dokument ni sažetak — ☐ Izmjena specifikacije koja ne uključuje nikakve izmjene objavljenog jedinstvenog dokumenta (članak 9. stavak 3. Uredbe (EZ) br. 510/2006) — ☐ Privremena izmjena specifikacije zbog obveznih sanitarnih i fitosanitarnih mjera koje su uvela nadležna tijela javne uprave (članak 9. stavak 4. Uredbe (EZ) br. 510/2006)

3. Izmjena (izmjene):

Opis proizvoda

Proizvod se nije promijenio. Međutim, briše se pridjev „meki” jer točno ne opisuje sve vrste „Gorgonzole”, a osobito se pikantna vrsta ne može klasificirati kao meki sir. Stoga je pogrešno za sve vrste „Gorgonzole” upotrijebiti izraz „meki” jer bi to, u slučaju pikantne vrste, moglo izazvati pomutnju prilikom službenih provjera usklađenosti sa specifikacijom. Briše se i pridjev „punomasni” jer je taj podatak suvišan s obzirom na to da se u točki 3.2. Jedinstvenog dokumenta navodi minimalni postotak masti u suhoj tvari.

U postojećoj je specifikaciji boja tijesta opisana kao „plavozelena”, ali u izmjeni se navodi da može biti i „sivoplava” kako bi se u potpunosti opisale sve moguće boje različitih vrsta „Gorgonzole”. Iako je plavozelena boja specifična za to sirno tijesto, rast žive, aerobne plijesni tijekom zrenja siru može dati boju koja se ljudskom oku može činiti sivoplavom. Ako specifikacijom nije propisano da sir može biti sivoplave boje, to bi također moglo izazvati pomutnju prilikom službenih provjera usklađenosti boje sirnog tijesta sa specifikacijom.

Minimalno trajanje zrenja navedeno u postojećoj specifikaciji varira ovisno o vrsti „Gorgonzole” te se stoga briše neodgovarajuće opće upućivanje na minimalno trajanje zrenja od pedeset dana.

Proizvod se nije promijenio. Međutim, upućivanje na to da okus ovisi isključivo o trajanju zrenja pogrešno je i stoga se briše jer okus može ovisiti, iako u manjoj mjeri, o drugim čimbenicima kao što je težina koluta.

Različite vrste „Gorgonzole” na primjereniji se način utvrđuju s obzirom na težinu, okus i zrelost. Prethodna bi klasifikacija, uvedena izmjenom iz 2009., mogla dovesti do zablude jer se čini da se temelji isključivo na dimenzijama sira, pri čemu se upotrebljavaju izrazi „veliki”, „srednji” i „mali”. Stoga smo, radi veće jasnoće, pojasnili da sirevi nisu klasificirani samo s obzirom na težinu, nego i s obzirom na okus i trajanje zrenja. Za lako bi prepoznavanje različitih vrsta „Gorgonzole”, u svrhu klasifikacije, primjerenija bila upotreba izraza „blaga vrsta”, „pikantna vrsta” i „mali kolut, pikantna vrsta”. „Blaga vrsta” odgovara „velikom” kolutu iz prethodne klasifikacije. Briše se izraz „blago pikantan” koji nije primjeren s obzirom na to da taj sir ima „blagi okus” kao što je navedeno u specifikaciji. „Pikantna” vrsta odgovara „srednjem kolutu” iz prethodne klasifikacije. „Mali kolut, pikantna vrsta” odgovara „malom kolutu” iz prethodne klasifikacije.

Minimalne i maksimalne dimenzije koluta neznatno su izmijenjene kako bi se odrazili stvarni uvjeti proizvodnje s obzirom na to da se obujam može povećati ili smanjiti ovisno o udjelu vlage u siru.

Umeće se maksimalno trajanje zrenja (vidjeti „Metoda proizvodnje”).

Različite vrste „Gorgonzole” stoga se utvrđuju s obzirom na težinu, okus i zrelost:

— veliki kolut, blaga vrsta: od 9 do 13,5 kg, blagi okus, trajanje zrenja od najmanje pedeset dana do najviše stopedeset dana,

— veliki kolut, „pikantna” vrsta: od 9 do 13,5 kg, izrazito pikantan okus, trajanje zrenja od najmanje osamdeset dana do najviše dvjestosedamdeset dana,

— mali kolut, „pikantna” vrsta: od 5,5 do manje od 9 kg, izrazito pikantan okus, trajanje zrenja od najmanje šezdeset dana do najviše dvjesto dana.

Dokaz podrijetla

Kako bi se jamčila autentičnost, „Gorgonzola” se može stavljati na tržište kao cijeli kolut, vodoravno prerezana polovica koluta ili u komadima pakiranima u reljefnu aluminijsku foliju.

Kako bi se održala kvaliteta, jamčilo podrijetlo i osigurao nadzor, „Gorgonzola” se može stavljati na tržište i u obliku pretpakiranih komada bez reljefne aluminijske folije nakon odobrenja nadležnog inspekcijskog tijela ili drugog tijela koje je za to ovlašteno.

Metoda proizvodnje

Temperature i razine relativne vlažnosti u prostorima za zrenje neznatno su izmijenjene kako bi se uzele u obzir inovacije u postrojenju za zrenje i tehnološke inovacije koje poboljšavaju obilježja kvalitete „Gorgonzole”.

Umeće se maksimalno trajanje zrenja s obzirom na to da bi dulje zrenje za proizvod predstavljalo ozbiljan rizik od gubitka specifičnih obilježja i organoleptičkih svojstava.

Označivanje

Kako bi se olakšala provjera usklađenosti sa specifikacijom i osobito potrošaču omogućilo da donese odluku utemeljenu na informacijama čak i kada se proizvod na njegov zahtjev pakira na maloprodajnom mjestu, uvodi se obveza stavljanja natpisa „piccante” (pikantna) na reljefnu aluminijsku foliju na velikim i malim kolutima, vodoravno prerezanim polovicama koluta i komadima pikantne Gorgonzole.

Također kako bi se olakšala provjera usklađenosti sa specifikacijom i osobito potrošaču omogućilo da donese odluku utemeljenu na informacijama, uvodi se obveza stavljanja natpisa „piccante” (pikantna) na primarno pakiranje pretpakiranih komada dobivenih od velikih i malih koluta pikantne Gorgonzole.

Ostalo

Kako bi se održala kvaliteta, jamčilo podrijetlo i osigurao nadzor pretpakiranih komada „Gorgonzole” stavljenih na tržište, novim se tekstom propisuje i obrazlaže odluka da nadležno inspekcijsko tijelo ili drugo tijelo koje je za to ovlašteno mora odobriti rezanje i pakiranje komada. Naime, zbog razlogâ sigurnosti hrane nije moguće strojno rezati kolute i horizontalno prerezane polovice koluta zapakirane u reljefnu aluminijsku foliju pa inspekcijsko tijelo, s obzirom na to da na rubovima koluta „Gorgonzole” nema oznake, mora provjeriti podrijetlo komada bez aluminijske folije. To trgovce ne sprečava da na zahtjev potrošača ili za izravnu prodaju komade režu i pakiraju ručno. Doista, trgovci ne uklanjaju reljefnu aluminijsku foliju u koju su koluti i polovice koluta zapakirani prije nego što ih režu noževima te sigurnost hrane nije ugrožena. Štoviše, trgovac načelno takvu radnju treba provesti pred očima potrošača, ili barem potrošač ima pravo to tražiti, osobito kako bi se uvjerio da kolut ili polovica koluta ima reljefnu aluminijsku foliju. Trgovcima bi se za direktnu prodaju pretpakiranih proizvoda također trebalo dopustiti ručno rezanje koluta ili polovica koluta zapakiranih u reljefnu aluminijsku foliju, pod uvjetom da na odrezanom komadu uvijek ostane dio folije kao jamstvo autentičnosti.

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (3)

„GORGONZOLA”

EZ br.: IT-PDO-0217-01214 – 18.3.2014

ZOZP ( ) ZOI ( X )

1. Naziv

„Gorgonzola”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

„Gorgonzola” je sir prošaran plavom plijesni koji se proizvodi isključivo od pasteriziranog punomasnog kravljeg mlijeka, sirno mu je tijesto sirovo, homogeno, bijele i blijedožute boje sa specifičnim plavozelenim i/ili sivoplavim prugama koje nastaju rastom (prošarane) plijesni.

„Gorgonzola” ima sljedeća obilježja:

— oblik:

— cilindrični s ravnom gornjom i donjom plohom te ravnim rubovima,

— dimenzije: minimalna visina ruba 13 cm, promjer između 20 i 32 cm,

— klasifikacija s obzirom na težinu, okus i zrenje: 1. veliki kolut, blaga vrsta: od 9 do 13,5 kg, blagi okus, trajanje zrenja od najmanje pedeset dana do najviše stopedeset dana; 2. veliki kolut, pikantna vrsta: od 9 do 13,5 kg, izrazito pikantan okus, trajanje zrenja od najmanje osamdeset dana do najviše dvjestosedamdeset dana; 3. mali kolut, pikantna vrsta: od 5,5 do manje od 9 kg, izrazito pikantan okus, trajanje zrenja od najmanje šezdeset dana do najviše dvjesto dana,

— kora: sive i/ili ružičaste boje, nejestiva,

— sirno tijesto: homogeno, bijelo i blijedožuto, (prošarano) plijesni iz koje nastaju specifične plavozelene i/ili sivoplave pruge,

— udio masti u suhoj tvari: najmanje 48 %.

3.3. Sirovine (samo za prerađene proizvode)

Punomasno kravlje mlijeko, teleće sirilo, sol.

3.4. Hrana za životinje (samo za proizvode životinjskog podrijetla)

Na godišnjoj osnovi barem 50 % suhe tvari u hrani za krave dolazi iz područja proizvodnje.

3.5. Posebni proizvodni postupci koji se moraju provesti na određenom zemljopisnom području

Na određenom se zemljopisnom području provode proizvodnja i obrada mlijeka, zrenje sira koji će postati „Gorgonzola” te stavljanje identifikacijskih oznaka iz točke 3.7 u nastavku.

3.6. Posebna pravila za rezanje, ribanje, pakiranje itd.

„Gorgonzola” se može stavljati na tržište kao cijeli kolut, vodoravno prerezana polovica koluta ili u komadima pakiranima u reljefnu aluminijsku foliju.

„Gorgonzola” se također može stavljati na tržište u obliku pretpakiranih komada bez reljefne aluminijske folije nakon odobrenja nadležnog inspekcijskog tijela ili drugog tijela koje je za to ovlašteno. Kako bi se održala kvaliteta, jamčilo podrijetlo i osigurao nadzor pretpakiranih komada „Gorgonzole” stavljenih na tržište, nadležno inspekcijsko tijelo ili drugo tijelo koje je za to ovlašteno mora odobriti rezanje i pakiranje komada. Naime, zbog razlogâ sigurnosti hrane nije moguće strojno rezati kolute i horizontalno prerezane polovice koluta zapakirane u reljefnu aluminijsku foliju pa inspekcijsko tijelo, s obzirom na to da na rubovima koluta „Gorgonzole” nema oznake, mora provjeriti podrijetlo komada bez aluminijske folije.

Komadi „Gorgonzole” mogu se rezati i pakirati na maloprodajnom mjestu na zahtjev potrošača, pod uvjetom da je reljefna aluminijska folija vidljiva. Komadi „Gorgonzole” također se mogu rezati i pakirati na maloprodajnom mjestu za izravnu prodaju, pod uvjetom da na komadu uvijek ostane dio reljefne aluminijske folije kao jamstvo autentičnosti proizvoda.

3.7. Posebna pravila za označivanje

Kolut „Gorgonzole” prepoznaje se po dvjema identifikacijskim oznakama koje se stavljaju na određenom zemljopisnom području, a to su:

— identifikacijska oznaka s identifikacijskim brojem sirane koja se u trenutku proizvodnje stavlja na obje ravne plohe (vidjeti Sliku 1.), Slika 1.

— reljefna identifikacijska oznaka koja se, nakon što proizvod poprimi potrebna svojstva i spreman je za potrošnju, stavlja na reljefnu aluminijsku foliju (vidjeti Sliku 2.) u koju se pakiraju koluti, horizontalno prerezane polovice koluta i, u skladu s odredbama točke 3.6., pretpakirani komadi; na reljefnoj aluminijskoj foliji nalazi se i zaštićena oznaka izvornosti „DOP Gorgonzola” sa simbolom EU-a; u slučaju pikantne „Gorgonzole” u obliku velikih i malih koluta, horizontalno prerezanih polovica koluta i komada, na reljefnoj se aluminijskoj foliji pored ili ispod oznake „DOP Gorgonzola” nalazi natpis „piccante” ispisan manjim fontom od prethodno navedene oznake. Slika 2.

Pretpakirani komadi dobiveni od koluta

Na primarnom se pakiranju pretpakiranih komada „Gorgonzole” u glavnom vidnom polju nalaze sljedeće oznake:

— oznaka „DOP Gorgonzola” sa simbolom ZOI EU-a,

— natpis „piccante” za komade dobivene od velikih i malih koluta pikantne Gorgonzole, koji se nalazi pored ili ispod oznake „DOP Gorgonzola” i ispisan je manjim slovima.

4. Sažeta definicija zemljopisnog područja

Određeno zemljopisno područje obuhvaća cjelokupna područja sljedećih provincija:

— Bergamo, Biella, Brescia, Como, Cremona, Cuneo, Lecco, Lodi, Milan, Monza, Novara, Pavia, Varese, Verbano-Cusio-Ossola, Vercelli.

Također obuhvaća sljedeće općine provincije Alessandria:

— Casale Monferrato, Villanova Monferrato, Balzola, Morano Po, Coniolo, Pontestura, Serralunga di Crea, Cereseto, Treville, Ozzano Monferrato, San Giorgio Monferrato, Sala Monferrato, Cellamonte, Rosignano Monferrato, Terruggia, Ottiglio, Frassinello Monferrato, Olivola, Vignale, Camagna, Conzano, Occimiano, Mirabello Monferrato, Giarole, Valenza, Pomaro Monferrato, Bozzole, Valmacca, Ticineto, Borgo San Martino i Frassineto Po.

5. Povezanost sa zemljopisnim područjem

5.1. Posebnosti zemljopisnog područja

Prirodni čimbenici povezani su s klimatskim uvjetima na određenom zemljopisnom području, koji pogoduju velikoj količini kvalitetne krme za mliječne krave i razvoju mikrobioloških agensa koji su odgovorni za organoleptička svojstva i boju sira. Što se tiče ljudskih čimbenika, osim povijesne važnosti sira za lokalno gospodarstvo, valja napomenuti da se složeni postupci proizvodnje sira „Gorgonzola” temelje na tradicionalnim, obrtničkim tehnikama izrade sira: dodavanje mliječnih enzima mlijeku, suspenzija spora Penicilium i odabranih kvasaca te dodavanje telećeg sirila na idealnoj temperaturi, suho soljenje i specifična perforacija sirnog tijesta tijekom zrenja stoljećima su se provodili na određenom zemljopisnom području.

5.2. Posebnosti proizvoda

„Gorgonzola” je homogeno, sirovo sirno tijesto, bijele i blijedožute boje sa specifičnim plavozelenim i/ili sivoplavim prugama koje nastaju rastom (prošarane) plijesni.

Okus varira od blagog do izrazito pikantnog ovisno o različitim čimbenicima, osobito o trajanju zrenja.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Velikim količinama kvalitetne krme za mliječne krave i tradicionalnim tehnikama izrade sira, osobito dodavanjem spora Penicillium, suhim soljenjem i perforacijom sirnog tijesta tijekom zrenja, osiguravaju se organoleptička svojstva i boja „Gorgonzole”.

Upućivanje na objavu specifikacije

(članak 5. stavak 7. Uredbe (EZ) br. 510/2006 (4))

Pročišćeni tekst specifikacije proizvoda dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili umjesto toga:

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Prodotti DOP IGP” u gornjem desnom kutu ekrana i zatim na „Prodotti DOP IGP STG” na lijevoj strani ekrana te na kraju na „Disciplinari di Produzione all’esame dell’UE”.

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012

(3) Zamijenjena Uredbom (EU) br. 1151/2012

(4) Vidjeti bilješku 3.